Urmareste Modifică dimensiunea fontului: Play

Bucureşti, 22 aug /Agerpres/ - Preşedintele Franţei, Emmanuel Macron, care va efectua joi o vizită în România, se va întâlni cu preşedintele Klaus Iohannis şi premierul Mihai Tudose şi va vizita Muzeul Naţional al Satului "Dimitrie Gusti".



Macron va fi primit de Iohannis la Palatul Cotroceni, unde cei doi oficiali vor avea convorbiri tete-a-tete şi oficiale, iar apoi vor susţine o conferinţă de presă comună.



Potrivit Administraţiei Prezidenţiale, discuţiile care vor avea loc la Palatul Cotroceni se vor concentra pe dezvoltarea şi aprofundarea relaţiei bilaterale de parteneriat strategic, precum şi pe principalele subiecte aflate pe agenda europeană, internaţională şi de securitate.



Cei doi preşedinţi vor vizita şi Muzeul Naţional al Satului, iar la finalul zilei preşedintele Klaus Iohannis va oferi o recepţie în onoarea omologului său francez.



Vizita preşedintelui Franţei a fost convenită cu prilejul întrevederii avute cu Klaus Iohannis în marja reuniunii Consiliului European din 23 iunie.



Emmanuel Macron efectuează un turneu în Austria, România şi Bulgaria, iar apoi va găzdui o reuniune cu liderii Germaniei, Italiei şi Spaniei. AGERPRES/(AS - autor: Florentina Peia, editor: Claudia Stănescu)